钦定古今图书集成/明伦汇编/氏族典/第142卷 > 元颐
## 钦定古今图书集成/明伦汇编/氏族典/第142卷 > 元颐

按《魏书阳平王新成传》：阳平王新成长子安寿袭爵，
高祖赐名颐，累迁怀朔镇大将，都督三道诸军事，北
讨，诏征赴京，勗以战伐之事，对曰：“当仰仗庙算，使呼
韩同渭桥之礼。”帝叹曰：“壮哉王言！朕所望也。”未发，遭
母忧。诏遣侍臣以金革敦喻，既殡而发，与陆叡集三
道诸将，议军途所诣。于是中道出黑山，东道趋士卢
河，西道向侯延河，军过大碛，大破蠕蠕。颐入朝，诏曰“王之前言，果不虚也。”后除朔州刺史。及恒州刺史穆
泰谋反，遣使推颐为主。颐密以状闻，泰等伏诛，帝甚
嘉之。世宗景明六年，薨于青州刺史，谥曰庄王。传国
至孙宗引，肃宗时坐杀叔父，赐死，爵除。